《满江红 其四 忆故园种竹栽篱，怅然寄内》
清代·董元恺

蓟北燕南，空自叹、风尘碌碌。原无分、逍遥容与，一生清福。

樱笋江边春正好，莼鲈溪畔秋方熟。只清风、明月不须钱，随时足。

柴门外，闲鸥鹜。东轩内，栽松竹。料归期未远，不容卿独。

皓腕共牵菱角美，冰盘满荐鸡头肉。更隔年、预酿不时需，应千斛。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。